**Nichelle Nicholsová** (vlastným menom **Grace Dell Nichols**, \* 28. december 1932, Robbins, Illinois, USA – † 30. júl 2022, Silver City, Nové Mexiko) bola americká herečka, speváčka a tanečníčka. Je známa stvárnením postavy Nyoty Uhury v televíznych seriáloch a filmoch *Star Trek*. V roku 1992 získala svoju hviezdu na Hollywoodskom chodníku slávy, pre jej prínos pre televíziu a na jej počesť je pomenovaný asteroid 68410 Nichols.

Detstvo a mladosť
-----------------

Nicholsová sa narodila ako tretie zo šiestich detí v Robbins v štáte Illinois. Odmalička nebola spokojná zo svojim rodným menom Grace, preto žiadala svojich rodičov o iné, ktorí jej ponúkli meno Nichelle. Navštevovala Englewood High School, ktorú ukončila v roku 1951. Študovala aj v New Yorku a Los Angeles.

Kariéra
-------

Všimol si ju Hugh Hefner, ktorý si ju vybral pre svoj *Playboy Club* v Chicagu. Účinkovala v muzikáloch a popri tom sa venovala aj modelingu. 

V januári 1967 sa objavila na obálke časopisu *Ebony*. Veľa cestovala po USA, Kanade a Európe ako speváčka so skupinami Duka Ellingtona a Lionela Hamptona.

V rokoch 1966 až 1968 bola obsadená do úlohy Nyoty Uhury v televíznom seriáli *Star Trek*. Bola tiež jednou z prvých Afroameričaniek vo veľkom televíznom seriáli. Aj keď chcela s účinkovaním skončiť kvôli rasovej diskriminácii prehovoril ju Martin Luther King, ktorý veril, že jej rola bude dôležitým medzníkom konca rasizmu v USA. V rokoch 1979 až 1991 sa objavila aj vo filmových spracovaniach *Star Treku*.

V roku 1994 vydala svoju autobiografiu s názvom *Beyond Uhura: Star Trek and Other Memories*. V nej tvrdila, že úloha Peggy Fair v televíznom seriáli *Mannix* jej bola ponúknutá počas poslednej sezóny *Star Treku*, ale producent Gene Roddenberry ju odmietol oslobodiť od zmluvy.

Príležitostne sa venovala aj dabingu. 0bjavila sa aj v hosťujúcej úlohe v televíznom seriáli *Hrdinovia* z roku 2007. O rok neskôr stvárnila rolu psychiatričky vo filme *The Torturer*. V roku 2016 bola bola obsadená do role starnúcej matky Neila Wintersa v dlhoročnej telenovele *The Young and the Restless*. Za svoj herecký výkon získala svoju prvú nomináciu na cenu Daytime Emmy v kategórii „Vynikajúci hosťujúci herec v dramatickom seriáli".

Súkromný život
--------------

Vo svojej autobiografii napísala, že mala niekoľko rokov v šesťdesiatych rokoch romantický vzťah s tvorcom *Star Treku*, Geneom Roddenberryom. Keď sa jeho zdravie zhoršovalo napísala pre neho pieseň s názvom „Gene", ktorú spievala na jeho pohrebe.

Bola dvakrát vydatá. Jej prvým manželom bol tanečník Foster Johnson (\* 1917 – † 1981). Zosobášili sa v roku 1951 a v tom istom roku sa rozviedli. Mali spolu syna Kylea Johnsona (\* 14. august 1951).Jej druhým manželom bol Duke Mondy od roku 1968, rozviedli sa v roku 1972.

Jej mladší brat Thomas bol členom kultu *Heaven's Gate.* Zomrel 26. marca 1997 pri hromadnej samovražde, ktorá sa zámerne zhodovala s odchodom kométy Hale-Bopp. 

Bola celoživotnou demokratkou a praktizujúcou presbyteriánkou.

V júni 2015 utrpela miernu mozgovú príhodu vo svojom dome v Los Angeles a bola prijatá do nemocnice. Začiatkom roku 2018 jej diagnostikovali demenciu a následne oznámila, že končí so svojou kariérou.

### Spolupráca s NASA

Nicholsová v roku 2010
Po zrušení *Star Treku* sa zúčastnila špeciálneho projektu v NASA na nábor menšinového a ženského personálu pre vesmírnu agentúru. S touto prácou začala spojením medzi NASA a spoločnosťou, ktorú pomáhala viesť *Women in Motion*. Program bol veľmi úspešný. 

Koncom roka 2015 letela na palube Stratosférického observatória pre infračervenú astronómiu NASA (SOFIA) Boeing 747SP, ktoré analyzovalo atmosféry Marsu a Saturnu na osemhodinovej misii vo vysokej nadmorskej výške. Bola tiež špeciálnym hosťom v Laboratóriu prúdového pohonu v Pasadene v Kalifornii 17. júla 1976, aby si pozrela mäkké pristátie sondy Viking 1 na Marse. Spolu s ostatnými členmi obsadenia z pôvodnej série *Star Trek* sa zúčastnila krstu prvého raketoplánu Enterprise v severoamerickom montážnom zariadení Rockwell v Palmdale v Kalifornii. 14. júla 2010 navštívila simulátor raketoplánu a riadenie misie v Johnsonovom vesmírnom stredisku. Nicholsovej práci s NASA venoval významný dôraz dokumentárny film *Žena v pohybe* o jej živote.

Úmrtie
------

Zomrela na zlyhanie srdca 30. júla 2022 vo veku 89 rokov v Silver City v Novom Mexiku.

Referencie
----------

1. ↑
2. ↑  *StarTrek.com* [online]. [cit. 2010-12-20]. Nichols, Nichelle. Dostupné z WWW.
3. ↑   *Woman in Motion Honors Nichelle Nichols' Contributions to Space Exploration* [online]. April 5, 2021. Dostupné online. Archivované 2021-06-24 z originálu.

Iné projekty
------------

Commons
* Spolupracuj na Commons Commons ponúka multimediálne súbory na tému **Nichelle Nicholsová**

Externé odkazy
--------------

* Oficiálny web
* Nichelle Nichols v Internet Movie Database (po anglicky)
* Nichelle Nichols v Česko-Slovenskej filmovej databáze
* Nichelle Nichols v Kinoboxe
* Nichelle Nichols na FDb.cz

Zdroj
-----

*Tento článok je čiastočný alebo úplný preklad článku Nichelle Nichols na anglickej Wikipédii.*

Autoritné údaje: * GND: 119278413
* ISNI: 0000 0000 5865 6804
* LCCN: n87838433
* VIAF: 45029977
* WorldCat: lccn-n87838433